Կարօ Արմէն

Կարօ Արմէն (), պոլսահայ գիտնական եւ գործարար։

 Կենսագրութիւն 
Կարօ Արմէն ծնած է Պոլիս, 1953 թուականին: Նախնական կրթութիւնը ստացած է Պոլսոյ հայկական դպրոցներէն մէկուն մէջ: Տասնեօթ տարեկանին մեկնած է Միացեալ Նահանգներ, ուր զինք սիրով ընդունած է հայ ընտանիք մը։

Ուսումը ստացած է Նիւ Եորքի «Քուրինճ» գոլէճին մէջ, իսկ Բնագիտական տարրաբանութեան (քիմիաբանութեան) տոքթորականի աստիճանին տիրացած է Նիւ Եորքի քաղաքային համալսարանի «Շրջանաւարտներու կեդրոն»ին մէջ:

 Գործունէութիւն 
Իբրեւ գիտաշխատող, ան անմիջապէս աշխատանքի նշանակուած է Լոնկ Այլընտի Պրուքուէյն ազգային տարրալուծարանին մէջ, բայց բաժնետոմսերու շուկայով տարուած, Կարօ Արմէն հեռացած է տարրալուծարանէն եւ աշխատանքի անցած Ուոլ Սթրիթի մէջ իբրեւ «Ի. Էֆ. Հաթըն» ընկերութեան առողջապահական հարցերու վերլուծաբան: Հոն ձեռք ձգած փորձին հիման վրայ ալ ստեղծած է իր անձնական առողջապահական ընկերութիւնը:

Իր մօր տառապանքները՝ քաղցկեղի ճիրաններուն մէջ, մղած են Կարօ Արմէնը ուսումնասիրելու նուաստացուցիչ այդ հիւանդութիւնը դարմանելու ուղիները եւ 1994 թուականին ան իր գործընկերոջ՝ հնդիկ Փրոֆ. Պարմոտ Սրիվաստավայի հետ պատերազմ յայտարարած է քաղցկեղի դէմ եւ հիմնած «Անթիճենիքս» կենսաարուեստագիտական (Biotechnology) ընկերութիւնը, որուն համանախագահն ու գործադիր տնօրէնն է ան: Միաժամանակ 2002-2004 թուականներուն «Էլան» կենսադեղագործական ընկերակցութեան խորհուրդի տնօրէնն էր:

Նախքան «Անթիճենիքս»ը, Կարօ Արմէն հիմնադրած է դրամական կառավարման, կենսաարհեստագիտական եւ դեղաբանական ընկերութիւններով մասնագիտացած «Արմէն Փարթնըրզ» ընկերութիւնը: Բացի այդ, հայ գիտնականը 1993 թուականին ստեղծած է «Իմունէքս Լետըրլի» ուռուցքաբանական կեդրոնը:

2002 թուականին «Էրնթս եւ Եանքը» Կարօ Արմէն ճանչցած է «Տարուան կենսաարհեստագիտական ձեռնարկատեր»։

 Հայաստանի հետ գործունէութիւն 
Ամերիկաբնակ գիտնական-գործարարը Հայաստանի հետ իր գործունէութեան սկսած է 2000-ականներու սկիզբը:

Ան 2000 թուականին, Նիւ Եորքի մէջ հիմնած էր «Հայաստանի մանուկներ» հիմնադրամը (COAF)՝ խորին համոզում ունենալով, որ երկրին ապագան երախաներու ձեռքերուն մէջ է, եւ որ անո՛նց պէտք է ուղղուին հիմնական ջանքերը: Հիմնադրամը արդէն իսկ օժանդակութիւն տրամադրած էր զանազան դպրոցներու ու մանկատուներու, ականազերծման ծրագիր իրականացուցած էր Արցախեան հակամարտութեան ընթացքին ականապատուած տարածքներուն վրայ: 

2003 թուականի Օգոստոսին ան Հայաստան այցելած է յատուկ առաքելութեամբ մը: Արմաւիրի մարզին մէջ այցելած է մարզին ամենէն չքաւոր շրջաններէն մէկը՝ Բաղրամեանի մէջ գտնուող Քարակերտ գիւղը: Այդ գիւղին մէջ ան հանդիպած է տարեց մարդու մը եւ այդ հանդիպումն ալ կանխորոշած է այն տարածքաշրջանը, ուր «Հայաստանի մանուկներ» հիմնադրամը սկսած է իր գործունէութեան: 

Ընդամէնը քանի մը տարի անց հինգ հազար բնակչութիւն ունեցող Քարակերտին մէջ գործած են վերականգնուած՝ մանկապարտէզը, դպրոցը, բոյժ-կանխարգելիչ հիմնարկը եւ համայնքային կեդրոնը: 

2006 թուականէն սկսեալ հիմնադրամը սկսած է աշխատիլ հինգ համայնքներու մէջ եւս, որոնք նմանատիպ հարցեր ունէին, բայց առաջնահերթութիւնը տրուած է երախաներու կրթութեան: Հ

COAF-ի հիմնադիր եւ խորհուրդի ատենապետ Տքթ. Կարօ Արմէն հաւատացած է, որ Լոռիի մէջ ձեռնարկուող ՍՄԱՐԹ քայլերը հնարաւորութիւն կու տան հասնիլ նոյն արդիւնքին, ինչպէս է Արմաւիրի մէջ, բայց շատ աւելի արագ, աւելի մատչելի եւ առաւել արդիւնաւէտ ճանապարհով: 

 Մրցանակներ 

 2016 թուականին ան արժանացած է Միացեալ Նահանգներու «Տարուան ներգաղթեալ ձեռներէցը» մրցանակին:

 Ծանօթագրութիւններ